Грамацеі
*Эдзі Агняцвет*

Саня — першы грамацей,

А за ім ідзе Мацей.

Саня піша:

 «Роўна ў восім

На футбол з'евіцьца просім».

— Непісьменная аб'ява,

Класу нашаму — няслава!

Раззлаваўся грамацей.

Перапісвае Мацей:

«У нідзелю роўна ў восям

На футбол з'явіца просям».

— I куды вы ўсе глядзелі?

Не ў «нідзелю», а ў «недзелю»,

— Хомка — трэці грамацей —

Напісаў яшчэ прасцей.

Цэлы стос паперы чыстай

Сапсавалі футбалісты.

І спацелі як адзін,

Малявалі сто хвілін.

Сто хвіліначак — не жарты!

І калі б запал упарты

Перанесці на урок —

Быў бы толк, а не папрок.